Rynardt hardloop halfeind-plek los | Netwerk24
Rynardt hardloop halfeind-plek los
Rynhardt van Rensburg eindig tweede in die derde uitdun van die 800 m op die Olimpiese Spele in Rio de Janeiro. David Rudisha was die wenner. Foto: AP
Die Kovsie-atleet Rynardt van Rensburg het die Suid-Afrikaanse atletiekspan se Olimpiese veldtog op 'n hoë noot begin toe hy Vrydag op indrukwekkende wyse vir die halfeindronde van die 800 m-wedloop gekwalifiseer het.
Van Rensburg het tweede geëindig in die derde uitdun danksy 'n tyd van 1:45.67.
Die drie halfeindronde-wedlope vind Sondagoggend kort ná drie uur (SA tyd) plaas.
Van Rensburg het vooraf belowe hy sal nie terughou nie en het sy woord gestand gedoen. Hy was ná 400 m vierde en het in die laaste 150 m opgeskuif na die tweede plek agter Rudisha en met 'n stewige eindpoging seker gemaak dat niemand hom verbysteek in die pylvak nie.
Die Keniaan David Rudisha, die wêreldkampioen en -rekordhouer, het Van Rensburg se uitdun in 1:45.09 gewen.
Die Vrystater se tyd was algeheel derde vinnigste. Rudisha s'n was die haastigste, met Djiboeti se Ayanleh Souleiman se 1:45.48 die naasvinnigste.
Suid-Afrika se ander deelnemer in die 800, Jacob Rozani, kon nie sy landgenoot nadoen nie en het vyfde in die vyfde uitdun geëindig. Sy tyd was 'n teleurstellende 1:49.79.
In die 10 000 m vir vroue moes die Suid-Afrikaanse langasem Dominique Scott dophou hoe haar Ethiopiese teenstander Almaz Ayana die wêreldrekord flenters hardloop met 'n tyd van 29 minute, 17.45 sekondes.
Die vorige rekord (29:31.78) is 23 jaar gelede deur Wang Junxia van China opgestel.
Scott het die vinnigste tyd van haar loopbaan, 31:51.47, behaal, maar dit was net goed genoeg vir die 21ste plek.